<classify> Yanga inahitaji pointi tatu katika mechi zake tatu dhidi ya Polisi Morogoro kesho Jumatatu, Azam FC Mei 6 au Ndanda FC Mei 9, mwaka huu, kutawazwa bingwa wa Bara kwa mara ya 25, lakini vita iko katika nafasi ya pili.Ikicheza kwenye Uwanja wa Taifa, Dar es Salaam, Simba iliibamiza Ndanda FC ya Mtwara kwa mabao 3-0 huku mabingwa watetezi Azam FC wakiishinda Stand United ya Shinyanga kwa mabao 4-0 kwenye Uwanja wa Azam Complex, Chamazi nje kidogo ya Jiji la Dar es Salaam.Kwa matokeo hayo, Azam FC imeendelea kubaki katika nafasi ya pili ikiwa na pointi 45 baada ya mechi 23 wakati Simba imefikisha pointi 41 katika mechi zake 24, ikibakiwa na mechi mbili, hali ambayo inatoa unafuu kwa timu ya Chamazi kupata nafasi hiyo kuliko Wekundu wa Msimbazi.Azam FC imebakiza mechi tatu dhidi ya Simba, Yanga na Mgambo JKT wakati Simba imebakiza mechi dhidi ya Azam FC na JKT Ruvu. Azam ikishinda itafikisha pointi 54 wakati Simba ina uwezo wa kufikisha pointi 47.Mabao ya Simba jana yalifungwa na Jonas Mkude katika dakika ya tisa, Ramadhan Singano katika dakika ya 15 na Said Ndemla katika dakika ya 21.Kabla ya Singano kufunga bao la pili, Ibrahim Ajibu alikosa penalti baada ya Emmanuel Okwi kufanyiwa madhambi katika eneo la hatari, lakini Ajibu akapiga mpira huo wa adhabu kubwa juu ya lango la Ndanda FC ambayo iko katika nafasi ya 13 ya msimamo ikiwa na pointi 25 baada ya kucheza mechi 24.Kipindi cha pili, Ndanda FC ilicheza vizuri zaidi na kufanya mashambulizi ya nguvu langoni mwa wapinzani wao na kupata bao lililofungwa na Stamili Mbonde katika dakika ya 50, lakini lilikataliwa kwa kuwa mfungaji aliotea.Kwenye Uwanja wa Azam Complex, mabao ya wenyeji yalifungwa na Gaudence Mwaikimba aliyefunga mabao mawili, Farid Malik na bao la Mganda Brian Majwega.Majwega alifunga katika dakika ya 14 akiunganisha kwa shuti kali krosi ya Salum Abubakar, kabla ya kiungo huyo kumimina krosi nyingine iliyotumiwa vyema na Mwaikimba kuandika bao dakika ya 37.Mwaikimba, mshambuliaji wa zamani wa Yanga, alifunga bao la tatu katika dakika ya 62 akimaliza mpira uliotemwa na kipa wa Stand United, John Mwenda kutokana na krosi ya Abubakar Sure Boy.Malik aliyetokea benchi katika kipindi cha pili, alifunga bao la nne katika dakika ya 88 akimalizia kazi nzuri ya Kipre Tchetche ambaye naye aliingia uwanjani kipindi hicho cha pili.Mjini Mbeya, Joachim Nyambo anaripoti kuwa Mbeya City iliifunga Kagera Sugar kwa mabao 2-0 kwenye Uwanja wa Sokoine, huku bao la kwanza likifungwa kwa penalti na Raphael Alpha baada ya Cosmas Fredy kufanyiwa madhambi na kipa wa Kagera, Agathon Anthony katika dakika ya 45.Deus Kaseke aliwainua vitini mashabiki wa Mbeya City baada ya kufunga bao la pili katika dakika ya 55 kwa kufunga bao kwa kisigino akiunganisha pasi ya Hassan Mwasapili.Kwa matokeo hayo, Mbeya City imefikisha pointi 31 na kuchupa kutoka nafasi ya saba hadi ya tano, ikiwa imecheza mechi 24 ikibakiza mechi mbili kufahamu hatima yake katika ligi hiyo. Inafungana kwa pointi na Kagera Sugar ambayo imengangania nafasi ya nne kwa muda mrefu sasa.  <topic>: MICHEZO 